**ÎNCEARCĂ! MERITĂ! VEI REUŞI!**

Scriu de când mă țin minte. De fapt scriu mai mult pentru propriul amuzament.

Permiteți-mi să vă destăinui că scrisul e unul dintre lucrurile care mă pasionează cu adevărat.

 E practic una din îndeletnicirile care m-a făcut să îmi schimb atitudinea.

-Ştii că primul pas în cariera mea depinde de acest articol? Dacă îl expun acum celor de vârsta mea sunt sigură că nu va mai exista cale de întoarcere. Necunoscuții se vor întreba cine sunt și vor dori din ce în ce mai mult să afle detalii despre ființa mea, despre secretele experienței mele. Cert că vor dori să încerce și ei.

Oare o să vreau să le spun chiar tot?

 Află de la mine că dacă ții acum articolul meu în mâini se datorează faptului că în urmă cu câteva luni am prins chiar trenul vieții!

Sau... poate nu... poate e altul.

-Îți mai amintești?...Cred că ultima oară ți-am scris din Paris... Da, ți-am scris chiar din minunatele grădini ale Palatului Versailles. Te țineam pe genunchi, larg deschis ca alte dăți. Erai la fel de fericit ca și mine. O boare de vânt ușoară plutea printre firele mele de păr despletite în acea după amiază de iulie. Îți simțeam mândria ce tremură în tine chihotindu-se printre paginile tale însiropate de secretele studențești pe care ți le-am dezvăluit timp de 3 ani. O da! Chiar erai mândru că ai ajuns să mă însoțești și acolo pe lângă faptul că ai mai văzut șapte țări. Nu ai evitat nici atunci să îmi privești mâinile murdare de cerneală de atâta scris, în timp ce mâncam moelleux au chocolat pe care le preparasem chiar eu, ascultam François Feldman și râdeam nevinovați ca doi îndrăgostiți cu o poftă nebună de viață. Ţin să îți mărturisesc că în cei 21 de ani care îi aveam atunci era pentru prima dată când mă simțeam împlinită pentru că mă integrasem perfect aproape așa cum anticipasem. Îmi făcusem noi prieteni chiar înainte ca avionul meu să își ia zborul. Ajunsă acolo începusem să pun în aplicare ideile pe care le schițasem sub forma unei piramide cu aproximativ 10 luni înainte. Totul aproape că îmi reușea perfect și mai mult cunoscusem oameni ce au învățat să prețuiască viață în timp și spațiu, oameni care mi-au admirat curajul. Iată și unul din argumentele care m-a motivat să îmi împărtășesc cu voi visul meu din viață pe care l-am realizat.

Vă voi vorbi în continuare despre experiența mea pe care am construit-o într-un oraș ce poartă pe umerii săi haina glorioasă a istoriei europene- Paris. Ce m-a motivat să aleg anume Franța?

În 2010 anii mei de studenție încercau să își rezerve un loc printre amintirile adunate până atunci în viața mea. Chiar în prima zi de facultate făcusem cunoștință cu așa zisele burse Erasmus. Așa că nerăbdătoare în anul doi nu am stat prea mult pe gânduri și am aplicat. Eram pe culmile fericirii după ce aflasem că am fost acceptată. Că am luat bursa. Efectiv pluteam printre vise. Vroiam să plec în necunoscut.

De fapt eu și el, adică Parisul, ne-am cunoscut pentru prima dată în urmă cu 4 ani. Era în 30 iulie când mă întrebase un verișor ”–Vii cu mine mâine la Paris?”...Nu am stat prea mult pe gânduri. Mi-am aruncat câteva haine într-o valiză și o hartă pe care dacă o desfăceam era cât mine de mare. Bani normal că nu aveam destui, dar mi-am smotocit toate buzunarele pe dos și făcusem rost de un suport bunicel. Cu voia sau fără voia lor, părinții m-au lăsat să plec... Era 1 august, ora șapte dimineață. După o noapte nedormită nu mă săturam să descopăr Parisul. Surprizele se înghesuiau să apară la infinit. Străzile înguste și bulevardele largi, parcurile îngrijite, clădirile așternute frumos legate cu grijă între ele ca să rămână acolo nemișcate veacuri la rând, arhitectura nemaipomenită, grămada de monumente amplasate acolo de istorie și bucătăria franțuzească iată ce m-a făcut să îmi doresc să mă întorc înapoi. Iată de unde a pornit visul meu.

După patru ani urmă să mă întorc la Paris în calitate de student la Universitatea din Versailles facultatea de Drept și Ştiințe Politice.

Timp de 5 luni am reușit să îmi pun totul la punct. Obținusem cazare pentru toată durata șederii din partea universității, un lucru dificil spun alți colegi de ai mei care au întâmpinat greutăți căutând chirie în Paris. S-au oferit să vină după mine la aeroport colegii din Franța, au anunțat profesorii despre venirea mea, mi-au explicat aproape fiecare detaliu de care aș fi avut nevoie. Ne-am înțeles perfect chiar și prin intermediul poștei electronice. O echipă de oameni minunați cărora le mulțumesc din suflet. De fiecare dată când vorbeam cu cineva ce își petrecuse schimbul de experiență în Franța, la final mi se arunca expresia-” Francezii sunt naționaliști ”sau ”Francezii dacă aud că vii dintr-o țară din est te privesc de sus. ” La mine nu a fost așa. Până la urmă ceea ce suntem aceea atragem.

Şi iată-mă în Franța. Mă văd și acum, ieșisem liniștită din aeroport. Emoțiile ascunse cu grijă în valiză urmau să le despachetez mai apoi. O ninsoare jucăușă cu fulgi mari și pufoși îi aducea pe francezi în centrul unui sentiment de panică. Era pentru prima dată când văzusem un oraș atât de mare sub o plapumă ușoară de zăpadă... Urcasem în mașină și câteva minute mai târziu mă cazasem în reședința pe care o primisem. Nu am dormit aproape nimic din acea noapte, mă copleșeau fel de fel de gânduri și prejudecăți... N-am stat prea mult pe gânduri a doua zi am luat un autobus și în timp ce mă îndreptam spre sediul universității analizam străzile care mi se păreau destul de cunoscute. După câteva minute coborâsem exact în fața clădirii de care aveam nevoie. Am intrat, am analizat câteva secunde încăperea și am luat-o după cum era indicat spre C124. Ușa era deschisă, iar un miros de cafea arabica mă făcea curioasă să aflu cine este in interior. Spre centrul biroului zărisem la o masă o doamnă de vreo 35 de ani cu părul negru și ondulat, aș fi putut să o întreb cum aș putea să o găsesc pe Emmanuelle Voisin, coordonatoarea mea. Nu am făcut acest lucru, simțeam că este ea. A ridicat puțin capul de la ordinator îmi zâmbise și mă invitase în interior povestisem un sfert de oră. După am decis să merg să vizitez Palatul Versailles chiar în prima zi.

 Într-o după amiază de ianuarie rece și umedă la Saint-Quentin-en-Yvelines urma să îi cunosc și pe ceilalți colegi erasmus... Mulți, mult mai mulți și mai diverși decât cei care vin în România, exact în acea după amiază m-am convins cu adevărat că nu sunt rasistă anume acestă diferență de multiculturalism m-a făcut să înțeleg că oameni buni există oriunde indiferent de culoarea pielii sau forma ochilor.

Acum fusese momentul să mă cunosc, să îmi cunosc reacțiile corpului meu privitor la diversitate și multiculturalism. Am rămas încântată de ei, de entuziasmul cu care au venit în Europa, de zâmbetele lor, de privirile lor nevinovate venite de la mii de km distanță. Acum era momentul să îmi dau seama ce înseamna Europa pentru cei care nu o au aproape...Tot în acele zile am cunoscut-o pe Ilinca Sandu, o tânără scriitoare româncă, mai apoi îi găsisem cărțile pe standul aflat la cea mai mare expoziție de cărți din 2013 de la Salonul de cărți situat la Porte de Versailles. La Paris sufletul meu răspundea ecoului libertății pe care o căutam de atâția ani.

Unul dintre gândurile mele pe care mi-l propusesem, era să colaborez tot mai mult și mai mult cu colegii mei francezi implicați și în alte activități decât cele universitare. Pe la sfârșitul lunii februarie, se apropiaseră de mine 3 fete, care mi-au propus să stau cu ele în aceeași bancă Héléne, Lauriane și Marie. Până atunci cunoscusem doar 4 colegi francezi , ceilalți erasmuși și vreo 20 de oamenii întâlniți în micile mele excursii. Din acea zi începusem să fac parte din grupul lor. Așa am făcut cunoștință cu alte două colege Lulu și Nabila care au beneficiat de buresele Erasmus oferite pentru Slovacia și Austria. Ei și de acum încolo weekenduri-le mele urmau să fie petrecute alături de ele la cinema, la teatru, la restaurante, la expoziții, la conferințe, la pique nique, cu bicicleta, cu vaporașul... Pe lângă faptul că plecasem în Franța să studiez materii internaționale, mă aflam acolo și pentru simplul fapt că îmi doream să cunosc măcar un fir din cultura/tradiția franțuzească chiar de la francezi. Francezii au reușit să mă impresioneze prin simplul fapt cu cât amuzament îi dăruiesc cadourile sărbătoritului, prin temele de discuție pe care le abordează la masă într-un colectiv, prin modalitatea de a aranja masa de sărbătoare, prin felul cum fredonează câteva melodii care erau la moda pe vremea părinților lor. Nu m-am simțit de loc străină.

Printre ieșirile la restaurant rămâneam plăcut surprinsă când găseam ceva ce se asemăna cu bucatele tradiționale din zona noastră.

Pe lângă faptul că am vizitat aproape tot ce se putea vizita în Paris de la Champs Elysees, Louvre și Orasay până la Statuia Libertății, am cunoscut și o mulțime de oameni minunați fiecare cu povestea lui ce și-o căra după el în spate prin lume. Unii din ei străini, alții localnici. După ce am fost la o colegă acasă, o franțuzoaică, mi-am dat seama că oamenii pe care i-am cunoscut la Paris îmi doream din ce în ce mai mult să îi iau cu mine. Să știu că sunt ai mei...

La cererea profesorului de Geopolitică am acceptat să elaborez o lucrare pe care am prezentat-o în fața dumnealui și a colegilor. M-am depășit, mi-am dat seama că emoțiile le lăsasem în România sau altundeva. Anume acestă provocare mi-a adus schimbarea pe care mi-o doream de mai mult timp. Într-o dimineață cam pe la ora șase mă trezisem fără nici o emoție aveam primele două examene. Nu mă întrebam cum va fi ca alte dăți cum o făceam în România, îmi aminteam de Lauriane, care îmi spunea că un examen nu e un capăt de țară. Au trecut și primele examene, iar într-o zi cam pe la ora zece mă sunase Hélène, o simțeam cum radia de bucurie la telefon. Ştiam că pleca în Italia. După câteva minute de dialog, îmi propuse să plec la Anecy undeva în estul Franței în apropiere de Elveția, pentru că făcuse rost de un bilet la un preț accesibil. Era pentru prima dată când îmi abandonasem orarul din agendă, mă întrebam dacă sunt eu cea care îi răspunse afirmativ la telefon, iar în două ore eram în Paris cu o geantă pe umăr așteptam trenul.

C’est incroyable!.Mi-am zis la un moment dat lovindu-mă cu ochii de imaginea mea schițată de o umbră pe geamul vagonului. Nu mă recunoșteam, după un moment mi-am dat seama că mama avea dreptate. Da!, m-am schimbat, acum simt; simt că pot lua decizii spontane ceea ce nu aș fi făcut niciodată, acum mă simt mai sigura pe mine, privesc orizontul cu alți ochi, în alte culori și simt cum parfumul acestei experiențe vă rămâne mereu pe bluza mea alba de mătase cu care eram îmbrăcată în acel mai a lui 2013.

După această minunată vacanță la Anecy, ființa mea afla că are să rămână pentru alte câteva luni tot acolo pe care urma să le petrec printre sutele de dosare, mia de oameni și alte lucruri ce abia aștepta să le învețe. Fusesem acceptată pentru un stagiu la ambasadă. Nu mai conta nimic, nu mai aveam dubii față de ceea ce știu să fac și ceea ce nu știu să fac. Nu mă întrebam cum va fi, pur și simplu știam că totul se va aranja. Părinții mei, sora mea mi-au fost mereu alături, la fel și omul care îmi garantează succesul încă din copilărie, un cetățean sirian.

Stagiul a fost trecut pe lista mea din agendă încă din toamna lui 2012. Iată că am reușit să îl creionez și pe el. În fiecare zi descoperiam ceva nou, ceva ce părea grozav și momente care mi-au rămas în suflet fără putință de uitare.

Așa am cunoscut-o și pe viitoarea mea gazdă, o elevă a bunicii mele. După câteva zile mă mutasem la ea acasă și urma să cunosc o altă cultură... De data aceasta aflată în occident printre persoane venite din orient. Alți oameni, alte idei, altă muzică și bucătărie-într-un cuvânt-DIVIN.

Într-o seară cea pe care o revăzusem după 14 ani simțea că aș fi omul potrivit pentru a o asculta.

 A început să îmi povestească despre fratele ei, care se pierduse în urmă cu 7 ani și care nu mai fusese găsit. Ca semn de recunoștință că mă ajutase, i-am promis că mă voi implica și o voi îndruma să-l găsim... Așa a și fost... Am pornit într-o altă aventură, după nici 3 luni și după 7 ani de dispariție l-am găsit pe fratele ei. Mi-am demonstrat încă odată mie că nimic nu este imposibil în acestă viață. Voi spune că experiența mea Erasmus nu s-a finalizat odată cu încheierea contractului de studii , dar numai în 27 septembrie anul curent, și numai după ce primisem informații de la biroul Interpol Slovacia și MAE al Slovaciei care ne comunicau că pașii pe care i-am urmat timp de 3 luni nu au fost zadarnici. Părinții celui dispărut, dar și ai mei nu ne dăduseră nici o șansă, după ce fusese căutat de poliție de atâtea ori... Totuși au crezut în mine, în cuvântul meu, ceea ce a contant. Acum iată-mă și cu temă de licență...

 Colecția mea de ilustrate din diferite țări s-a mărit încă odată-Maroc, Turcia,China,Taiwan,Canada, Mexic, Hon Kong, Peru, Bolivia,Brazilia, Argentina, Spania, India, Marea Britanie,Italia, USA... doar câteva din țările unde aș avea un amic...

Nu am uitat de cei de acasă nici o clipă. Pe tot parcursul experienței li-am scris entuziasmată. Colegii mei mai mici au rămas impresionați. Au aplicat și ei, au reușit și în curând va începe să curgă povestea lor.

 Da! M-am regăsit, m-am regăsit pe mine, prin mine, în mine... Senzațional! După atâția ani, am făcut cu adevărat cunoștință cu mine. Povestea mea merită să meargă mai departe pentru că prin ea am făcut fericiți alți oamenii, dar am fost fericită în același timp și eu.

 Nichita Stănescu avea o vorbă bazată pe teoria relativității: ”Noi înșine suntem suma întâlnirilor din viața noastră, iar lucrurile nu sunt de loc întâmplătoare”. Povestea mea e cea mai frumoasă pentru am construit-o chiar eu, de la nucleul bine structurat până la exteriorul frumos aranjat și parfumat. Privesc printre grămada de fotografii, suveniruri, citesc răvașele lăsa-te pe e-mail de la noii mei prietenii și nu îmi vine să cred că în urmă cu 10 luni nimic nu părea atât de promițător. Acum știu că într-o zi voi fi din nou într-o gară internațională mult mai sigură și mai hotărâtă decât prima dată... Poate chiar ne vom întâlni acolo! Pe curând.... ÎNCEARCĂ! MERITĂ! VEI REUŞI!

Irina ŢÎGANU

Drept, anul IV

Beneficiară a unei mobilitaţi de studiu Erasmus la Universite de Versailles-Saint-Quentin-en-Yvelines, Franţa, în semestrul al II-lea al anului universitar 2012-2013